เปิดแล้วงานสงกรานต์ เสื้อลายดอก ถนนข้าวตอกสุโขทัย
จังหวัดสุโขทัย เปิดแล้วงานสงกรานต์ เสื้อลายดอก ถนนข้าวตอกสุโขทัย พ่อเมืองสุโขทัยร่วมเล่นน้ำกับนักท่องเที่ยวอย่างสนุกสนาน          ที่บริเวณวงเวียนหอนาฬิกา ใจกลางเมืองสุโขทัย วันนี้ (13 เม.ย. 62) เวลา 17.30 น. นายไมตรี  ไตรติลานันท์ ผู้ว่าราชการจังหวัดสุโขทัย เป็นประธานเปิดงานสงกรานต์เสื้อลายดอก ถนนข้าวตอกสุโขทัย งานสงกรานต์ ประจำปี 2562 โดยมีหัวหน้าส่วนราชการ พี่น้องประชาชนและนักท่องเที่ยวทั้งชาวไทยและชาวต่างชาติ ร่วมในพิธีเปิดงานเป็นจำนวนมาก จังหวัดสุโขทัย โดยเทศบาลเมืองสุโขทัยธานี ได้กำหนดจัดงานงานประเพณีสงกรานต์เสื้อลายดอก ถนนข้าวตอกสุโขทัยขึ้น ระหว่างวันที่ 13-15 เมษายน 2562 เพื่อเป็นการสืบสานขนบธรรมเนียมประเพณี และวัฒนธรรมไทยที่ดีงามของท้องถิ่น เป็นการสร้างภาพลักษณ์ที่ดีด้านการท่องเที่ยวของจังหวัดสุโขทัย          กิจกรรมภายในงานสร้างความสนุกสนานด้วยการเล่นน้ำพุ ร่วมสรงน้ำพระแม่ย่า พระร่วง พระลือ การประกวดหนูน้อยสงกรานต์ สาวงามวันวาน นางสงกรานต์ และเทพบุตรสงกรานต์ ขณะที่ผู้ว่าราชการจังหวัดสุโขทัยนำข้าราชการ ประชาชน และนักท่องเที่ยวที่ใส่เสื้อลายดอกร่วมรำวงและเล่นน้ำ อย่างสนุกสนานเป็นกันเองซึ่ง เทศบาลเมืองสุโขทัยธานี ได้จัดโซนเล่นน้ำที่ปลอดภัย ปลอดแอลกอฮอล์ ปลอดอาวุธ และการประกวดซุ้มเล่นน้ำถนนข้าวตอกสุโขทัย ตื่นตาตื่นใจกับขบวนสืบสานวัฒนธรรมที่สวยงามตำนานนางสงกรานต์ สนุกกับชุดการแสดงวงดนตรี และรำวงย้อนยุค